ก.ล.ต.เตือนผถห. EARTH ศึกษาข้อมูลก่อนอนุมัติขาย PP ให้กลุ่มอดีตผู้บริหาร
ก.ล.ต.เตือนผถห. EARTH ศึกษาข้อมูลก่อนอนุมัติขาย PP ให้กลุ่มอดีตผู้บริหาร
ก.ล.ต.เตือนผถห. EARTH ศึกษาข้อมูลก่อนอนุมัติขาย PP ให้กลุ่มอดีตผู้บริหาร
11 มี.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ขอผู้ถือหุ้น บริษัท เอ็นเนอร์ยี่ เอิร์ธ จำกัด (มหาชน) หรือ EARTH ศึกษาข้อมูลในหนังสือเชิญประชุมวิสามัญผู้ถือหุ้นซึ่งจะประชุมในวันอาทิตย์ที่ 15 มีนาคม 2563 โดยละเอียด เพื่อพิจารณาวาระการเสนอขายหุ้นเพิ่มทุนให้แก่อดีตผู้บริหารของ EARTH สัดส่วนร้อยละ 27.52 ของจำนวนหุ้นที่ออกและชำระเต็มมูลค่าแล้ว ในราคาหุ้นละ 0.0001 บาท
ทั้งนี้ เนื่องจาก EARTH เปิดเผยหนังสือเชิญประชุมวิสามัญผู้ถือหุ้นครั้งที่ 1/2563 ในเว็บไซต์ของบริษัท โดยมีวาระพิจารณาอนุมัติข้อเสนอตามหนังสือจากผู้ถือหุ้นซึ่งขอให้ออกหุ้นเพิ่มทุนแบบเฉพาะเจาะจง (PP) ให้กับนายพิสุทธิ์ พิหเคนทร์, นายขจรพงศ์ คำดี, นายพิรุฬห์ พิหเคนทร์, นายพิพรรธ พิหเคนทร์ และนายพิบูล พิหเคนทร์ จำนวน 973,241,553 หุ้น ราคาหุ้นละ 0.0001 บาท คิดเป็นเงิน 97,324 บาท  เพื่อให้กลุ่มบุคคลดังกล่าวซึ่งเป็นอดีตผู้บริหารของบริษัทเข้ามาถือหุ้น EARTH ในสัดส่วนร้อยละ 30
ก.ล.ต. จึงขอให้ผู้ถือหุ้น EARTH ศึกษาข้อมูลในหนังสือเชิญประชุมวิสามัญผู้ถือหุ้นโดยละเอียดก่อนเข้าประชุมในวันอาทิตย์ที่ 15 มีนาคม 2563 และใช้สิทธิของผู้ถือหุ้นในการรักษาประโยชน์ของตนเอง พร้อมซักถามกรรมการและผู้บริหาร EARTH ถึงข้อมูลต่าง ๆ เกี่ยวกับความสมเหตุสมผลของการเสนอขายหุ้นในจำนวนและราคาที่กำหนดให้กับกลุ่มบุคคลดังกล่าว เพื่อให้มีข้อมูลครบถ้วนในการประกอบการตัดสินใจลงมติ เนื่องจากอาจมีผลกระทบต่อสิทธิประโยชน์ของผู้ถือหุ้นอย่างมีนัยสำคัญ